烟雨
作者：呂南公
朝代：宋

paragraphs: 朝來烟雨重，天與平田接。
輕風更蕭蕭，清快繞我睫。
開扉覓高嶺，沒若隔世劫。
不見蒼翠顔，徘徊坐搘頰。
農夫一何樂，羣輩聚稠疊。
移秧塞塍圈，狼籍衣不攝。
諠闐交野語，蹲踞就晨饁。
臺笠映扉蓬，端能勝經笈。
人生慕溫飽，萬趣歸一愜。
何必少髭頦，區區羨長鬣。
吾村有荒圃，吾屋葺未輟。
早晚畫度全，方將事農業。
耕耘黨既入，歌笑聲可躡。
雖欲著新書，無妨理鍬鍤。